മൂവാറ്റുപുഴതേനി ഹൈവേ: ആക്ഷന് കമ്മിറ്റി നിവേദനം നല്കി മൂവാറ്റുപുഴ: മൂവാറ്റുപുഴതേനി ഹൈവേ വീതികൂട്ടി ഹൈവേ നിലവാരത്തില് റോഡ് നിര്മിക്കണമെന്ന് ആവശ്യപ്പെട്ട് ആക്ഷന് കമ്മിറ്റി ഭാരവാഹികള് മന്ത്രി മുഹമ്മദ് റിയാസിന് നിവേദനം നല്കി. റീബില്ഡ് കേരള പദ്ധതിയില്പ്പെടുത്തി 87.73 കോടി രൂപയ്ക്ക് എഗ്രിമെന്റ് വച്ച മൂവാറ്റുപുഴ മുതല് പെരുമാങ്കണ്ടം വരെയുള്ള 16.18 കിലോമീറ്റര് ദൂരം വീതികൂട്ടി നിര്മിക്കണമെന്ന് ആവശ്യപ്പെട്ടാണ് പുനരുദ്ധാരണ ആക്ഷന് കമ്മിറ്റി ഭാരവാഹികളായ എം.ഐ. മാത്യു, പ്രഫ. ജോര്ജ് സെബാസ്റ്റ്യന്, മാത്യു ജോസഫ്, എം.ജെ. മത്തായി എന്നിവര് മന്ത്രിക്ക് നിവേദനം നല്കിയത്. റീ ബില്ഡ് കേരളയില് ഉള്പ്പെടുത്തിയ റോഡുകളെല്ലാം നിലവിലുള്ള റോഡ് ഇംപ്രൂവ് ചെയ്യാന് മാത്രമേ പദ്ധതിയുള്ളൂവെന്നും ടാര് ചെയ്യുന്നത് ഏഴ് മീറ്റര് വീതിയിലാണെന്നു കെഎസ്ടിപി ഓഫീസില്നിന്ന് അറിഞ്ഞതായി ഭാരവാഹികള് പറഞ്ഞു. എട്ട് മീറ്ററില് റോഡുണ്ടാക്കണമെന്നാണ് ആവശ്യമുയര്ന്നിരിക്കുന്നത്. സ്ഥലമെടുപ്പിന് അധികച്ചെലവ് വരുന്നില്ലാത്തതിനാല് റോഡിനിരുവശത്തും നടപ്പാതയും ഓടകളും നിര്മിക്കുന്നതിനാവശ്യമായ വീതി എടുത്ത് ഹൈവേ നിലവാരത്തില് റോഡ് നിര്മിക്കണമെന്നാണ് ആവശ്യപ്പെട്ടിരിക്കുന്നത്.